Document ID: 32004R2216

32004R2216
L 386/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 2216/2004 НА КОМИСИЯТА
от 21 декември 2004 година
за стандартизирана и защитена система от регистри съгласно Директива 2003/87/ЕО на Европейския парламент и на Съвета и Решение № 280/2004/ЕО на Европейския парламент и на Съвета
(текст от значение за ЕИП)
СЪДЪРЖАНИЕ
Глава I
Предмет и дефиниции
Глава II
Регистри и регистър на операциите
Глава III
Съдържание на регистрите
Раздел 1
Отчетност и поверителност
Раздел 2
Партиди
Раздел 3
Партиди на страните
Раздел 4
Партиди за отпуснати квоти на оператор
Раздел 5
Партиди на отпуснатите квоти на лице
Раздел 6
Таблици
Раздел 7
Кодове и идентификатори
Глава IV
Проверки и процеси
Раздел 1
Блокиране на партиди
Раздел 2
Автоматизирани проверки и процес на съгласуване на данните
Раздел 3
Изпълнение и приключване на процесите
Глава V
Сделки
Раздел 1
Разпределяне и предоставяне на квоти за периода 2005 г.-2007 г.
Раздел 2
Разпределяне и предоставяне на квоти за периода 2008 г.-2012 г. и за всеки следващ петгодишен период
Раздел 3
Прехвърляния и избираемост
Раздел 4
Проверени емисии
Раздел 5
Отстъпване на квоти
Раздел 6
Анулиране и оттегляне на квоти
Раздел 7
Анулиране и замяна на квоти
Раздел 8
Доброволно анулиране и оттегляне на квоти
Глава VI
Стандарти за сигурност, проверка на автентичността и права за достъп
Глава VII
Достъпност и надеждност на информацията
Глава VIII
Записи и такси
Глава IХ
Заключителни разпоредби
Приложение I
Приложение II
Приложение III
Приложение IV
Приложение V
Приложение VI
Таблица VI - 1:
Идентификационен код на единица
Таблица VI - 2:
Валиден начален вид единица - допълнителен вид единица
Таблица VI - 3:
Идентификационен код на партида
Таблица VI - 4:
Идентификационен код на разрешително
Таблица VI - 5:
Идентификационен код на титуляр на партида
Таблица VI - 6:
Идентификационен код на инсталация
Таблица VI - 7:
Идентификационен код на корелация
Приложение VII
Приложение VIII
Таблица VIII - 1:
Диаграма на последователността на съобщенията за процесите, свързани с партиди или проверени емисии
Таблица VIII -2:
Диаграма на състоянието на процесите, свързани с партиди или проверени емисии
Таблица VIII - 3:
Компоненти и функции за процесите, свързани с партида или проверени емисии
Таблица VIII - 4:
Компонент MgmtofAccountWS (Управление на партида)
Таблица VIII - 5:
Функция MgmtOfAccountWS.CreateAccount() (Управление на партида. Създаване на партида)
Таблица VIII - 6:
Функция MgmtOfAccountWS.UpdateAccount() (Управление на партида. Актуализация на партида)
Таблица VIII - 7:
Функция MgmtOfAccountWS.CloseAccount() (Управление на партида. Закриване на партида)
Таблица VIII - 8:
Функция MgmtOfAccountWS.UpdateVerifiedEmissions() (Управление на партида. Актуализация на проверените емисии)
Таблица VIII - 9:
Функция MgmtOfAccountWS.ReceiveAccountOperationOutcome() (Управление на партида. Резултат от действието приемане по партида)
Таблица VIII - 10:
Компонент AccountManagement (Управление на партида)
Таблица VIII - 11:
Функция ManagementofAccount.ValidateAccountCreation() (Управление на партида. Утвърждаване откриването на партида)
Таблица VIII - 12:
Функция ManagementofAccount.CreateAccount() (Управление на партида.Откриване на партида)
Таблица VIII - 13:
Функция AccountManagement.ValidateAccountUpdate() (Управление на партида. Утвърждаване актуализацията на партида)
Таблица VIII - 14:
Функция ManagementOfAccount.UpdateAccount() (Управление на партида. Актуализация на партида)
Таблица VIII - 15:
Функция ManagementofAccount.ValidateVerifiedEmissionsUpdate() (Управление на партида. Утвърждаване актуализацията на проверени емисии)
Таблица VIII - 16:
Функция ManagementofAccount.CloseAccount() (Управление на партида. Закриване на партида)
Таблица VIII - 17:
Функция ManagementOfAccount.ValidateVerifiedEmissionsUpdate() (Управление на партида. Утвърждаване актуализацията на проверени емисии)
Таблица VIII - 18:
Функция ManagementofAccount.UpdateVerifiedEmssions() (Управление на партида. Актуализация на проверени емисии)
Таблица VIII - 19:
Вторични проверки
Приложение IХ
Таблица IX - 1:
Третични проверки
Приложение Х
Таблица X - 1:
Вторични проверки
Приложение ХI
Приложение ХII
Таблица XII - 1:
Кодове на отговор на Независимия регистър на операциите на Общността
Приложение ХIII
Приложение ХIV
Приложение ХV
Приложение ХVI
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2003/87/EО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО (1) на Съвета, и по-специално член 19, параграф 3 от нея,
като взе предвид Решение 280/2004/EО на Европейския парламент и на Съвета от 11 февруари 2004 г. относно механизма за контрол върху парниковите емисии на Общността и прилагането на Протокола от Киото (2), и по-специално член 6, параграф 1, алинея 1, изречение второ от него,
като има предвид, че:
(1)
Интегрираната система от регистри на Общността, включваща регистрите на Общността и регистрите на нейните държави-членки, създадени съгласно член 6 от Решение 280/2004/EО, която включва регистрите, създадени съгласно член 19 от Директива 2003/87/EО и Независимия регистър на операциите на Общността, създаден съгласно член 20 от тази директива, трябва да гарантира, че при отпускането, прехвърлянето и отменянето на квотите няма нередности и, че операциите са съвместими със задълженията, произтичащи от Рамковата конвенция на Организацията на обединените нации по измененията на климата (РКООНИК) и Протокола от Киото.
(2)
В съответствие с Директива 2003/4/EО от 28 януари 2003 г., отнасяща се до обществения достъп до информация за околната среда (3) и с Решение 19/CP.7 от Конференцията на страните по Рамковата конвенция на Организацията на обединените нации по изменение на климата (РКООНИК), определени доклади трябва периодично да стават обществено достояние, за да е сигурно, че обществеността има достъп до информацията, съдържаща се в интегрираната система от регистри, обект на определени изисквания за поверителност.
(3)
Законодателството на Общността във връзка със защита на лицата при обработката на лични данни и при свободното движение на тези данни, и по-специално Директива 95/46/EО относно защита на физическите лица при обработването на лични данни и за свободното движение на тези данни (4), Директива 2002/58/EО относно обработката на лични данни и защита на правото на неприкосновеност на личния живот в сектора на електронните комуникации (5) и Регламент (ЕО) № 45/2001 за защита на физическите лица по отношение на обработката на лични данни от институции и органи на Общността и свободното движение на такива данни (6), трябва да се имат предвид в случаите, където те са приложими за информацията, пазена и обработвана съгласно настоящия регламент.
(4)
Всеки регистър трябва да съдържа една партида за отпуснатите квоти на страна, една партида за оттеглените квоти, както и партиди за анулираните и заменените квоти, изисквани съгласно Решение 19/CP.7 на Конференцията на страните по Рамковата конвенция на Организацията на обединените нации по изменение на климата (РКООНИК), за всеки период на задължения и всеки регистър, създаден съгласно член 19 от Директива 2003/87/EО трябва да съдържа партиди за отпуснатите квоти, необходими за прилагане на изискванията на тази директива за операторите и други лица. Всяка една от тези партиди трябва да е създадена в съответствие със стандартизираните процедури, за да се осигури достоверността на регистрационната система и обществен достъп до информацията в тази система.
(5)
Член 6 от Решение № 280/2004/EО изисква от Общността и нейните държави-членки прилагането на функционални и технически спецификации при стандартите за обмен на данни в регистрационните системи по Протокола от Киото, изготвен съгласно Решение 24/CP.8 на Конференцията на страните, подписали Рамковата конвенция на Организацията на обединените нации по изменение на климата (РКООНИК) за създаването и работата на регистрите и Независимия регистър на операциите на Общността. Прилагането и разработването на тези спецификации във връзка с интегрираната система на регистри на Общността позволява включването на регистрите, създадени съгласно член 19 от Директива 2003/87/EО в регистрите, създадени съгласно член 6 от Директива № 280/ 2004/EО.
(6)
Независимият регистър на операциите на Общността извършва автоматизирани проверки на всички процеси в системата на регистрите на Общността, свързани с квоти, проверени емисии, партиди и Киото единици, а Независимият регистър на операциите на страните по РКООНИК извършва автоматични проверки на процесите, свързани с единиците по Протокола от Киото, за да е сигурно, че няма нередности. Процесите, които не издържат тези проверки, се прекратяват, за да се гарантира съответствие на операциите в регистрационната система на Общността с изискванията на Директива 2003/87/EО и изискванията, разработени съгласно РКООНИК и Протокола от Киото.
(7)
Всички операции в регистрационната система на Общността трябва да се извършват в съответствие със стандартизирани процедури, а там, където е необходимо - при съгласуван график, за да се осигури съответствие с изискванията на Директива 2003/87/EО, както и с изискванията, създадени съгласно РКООНИК и Протокола от Киото и да се защити достоверността на тази система.
(8)
Трябва да се прилагат минимални стандарти за защита и съгласувани изисквания при проверка на автентичността и правата за достъп, за да се защити сигурността на информацията, намираща се в интегрираната система от регистри на Общността.
(9)
Централният администратор и всички администратори на регистри имат грижата да сведат до минимум прекъсванията в работата на интегрираната система от регистри на Общността, вземайки всички разумни мерки, за да гарантират достъпа до регистрите и Независимия регистър на операциите на Общността и осигурявайки надеждни системи и процедури за защита на цялата информация.
(10)
Записите във връзка с всички процеси, оператори и лица в интегрираната система от регистри на Общността се съхраняват в съответствие със стандартите за запис на данни, описани във функционалните и технически спецификации за обмен на данни в регистрационните системи по Протокола от Киото, разработени съгласно Решение 24/CP.8 на Конференцията на страните по РКООНИК.
(11)
Прозрачна система от такси и забрана да се таксуват титулярите на партиди за определени операции в Регистрационната система на Общността ще помогне да се осигури достоверността на тази система.
(12)
Мерките, предвидени в настоящия регламент, са в съответствие със становището на Комитета, посочено в член 23, параграф 1 от Директива 2003/87/EО и член 9, параграф 2 от Решение № 280/2004/ЕО.
ПРИЕ НАСТОЯЩИЯ РЕГЛАМЕНТ:
ГЛАВА I
ПРЕДМЕТ И ДЕФИНИЦИИ
Член 1
Предмет
Настоящият регламент определя общите разпоредби, функционалните и технически спецификации и изискванията за работа и поддръжка, отнасящи се до стандартизираната и защитена система, състояща се от регистри под формата на стандартизирани бази данни в електронен формат, съдържащи общи елементи от данни и Независимия регистър на операциите на Общността. Освен това, той осигурява ефективна система за комуникация между Независимия регистър на операциите на Общността и Независимия регистър на операциите по Рамковата конвенция на Организацията на обединените нации по изменение на климата (РКООНИК).
Член 2
Дефиниции
За целите на настоящия регламент се прилагат дефинициите, предвидени в член 3 от Директива 2003/87/ЕО. Прилагат се също и следните дефиниции:
a)
„периодът 2005 г.-2007 г.“ означава периода от 1 януари 2005 г. до 31 декември 2007 г., както е посочено в член 11, параграф 1 от Директива 2003/87/EО;
б)
„периодът 2008 г.-2012 г. и следващи петгодишни периоди“ означава периодът от 1 януари 2008 г. до 31 декември 2012 г. плюс всеки следващ петгодишен период, както е посочено в член 11, параграф 2 от Директива 2003/87/EО;
в)
„титуляр на партида“ е лице, което има партида в регистрационната система;
г)
„предписано количество“ означава количеството на парникови емисии в тонове еквивалент на въглероден диоксид, изчислено в съответствие с нивата на емисии съгласно член 7 от Решение № 280/2004/EО;
д)
„предписана емисионна единица“ (ПЕЕ) означава единица, предписана съгласно член 7, параграф 3 от Решение № 280/2004/EО;
е)
„упълномощен представител“ означава физическо лице, упълномощено да представлява централния администратор, администратор на регистър, титуляр на партида или проверител, съгласно член 23;
ж)
„регистър на МЧР“ означава регистър на механизма за чисто развитие, създаден, управляван и поддържан от Управителния съвет на механизма за чисто развитие съгласно член 12 от Протокола от Киото и решенията, приети съгласно Рамковата конвенция на Организацията на обединените нации по изменение на климата (РКООНИК) или Протокола от Киото;
з)
„централен администратор“ означава лицето, определено от Комисията съгласно член 20 от Директива 2003/87/EО, което поддържа Независимия регистър на операциите на Общността;
и)
„независим регистър на операциите на Общността“ означава Независимия регистър на операциите на Общността, предвиден в член 20, параграф 1 от Директива 2003/87/EО с цел вписване на издаването, прехвърлянето и отменянето на квоти в съответствие с член 5;
й)
„компетентен орган“ означава органът или органите, определени от държавата-членка съгласно член 18 на Директива 2003/87/EО;
к)
„несъответствие“ означава нередност, установена от Независимия регистър на операциите на Общността или от Независимия регистър на операциите по Рамковата конвенция на Организацията на обединените нации по изменение на климата (РКООНИК), при която съответният процес не отговаря на изискванията, определени от Директива 2003/87/EО и разработени в настоящия регламент и изискванията, разработени съгласно Рамковата конвенция на Организацията на обединените нации по изменение на климата (РКООНИК) или Протокола от Киото;
л)
„форсмажорни квоти“ означава квоти, отпуснати в случай на непреодолима сила, съгласно член 29 от Директива 2003/87/EО;
м)
„различие“ означава нередност, установена от Независимия регистър на операциите на Общността или от Независимия регистър на операциите по Рамковата конвенция на Организацията на обединените нации по изменение на климата (РКООНИК), при която информацията относно квотите, партидите или емисионните Киото единици, подадена от регистър като част от периодичния процес на съгласуване, се различава от информацията, намираща се в един от двата независими регистри;
н)
„Киото единица“ означава предписана емисионна единица (ПЕЕ), единица погълнати емисии (ЕПЕ), единица редуцирани емисии (EРЕ) или сертифицирана единица редуцирани емисии (CEР);
o)
„процес“ означава който и да е от процесите, описани в член 32;
п)
„регистър“ означава регистър, който е създаден, функционира и се поддържа съгласно член 6 от Решение № 280/2004/EО, включващ регистър, създаден съгласно член 19 от Директива 2003/87/EО;
р)
„администратор на регистър“ означава компетентен орган, лице или лица, определено от държава-членка или Комисията, който управлява и поддържа регистъра в съответствие с изискванията на Директива 2003/87/EО, Решение № 280/2004/EО и настоящия регламент;
с)
„единица погълнати емисии“ (ЕПЕ) означава единица, определена съгласно член 3 от Протокола от Киото;
т)
„временна СЕР“ (вСЕР) е временна сертифицирана единица редуцирани емисии, издадена за проект с дейност залесяване или повторно залесяване съгласно механизма за чисто развитие (МЧР), която по силата на решенията, взети съгласно Рамковата конвенция на Организацията на обединените нации по изменение на климата или Протокола от Киото, изтича в края на периода на задължението, следващ периода, през който е издадена;
у)
„дългосрочна СЕР“ (дСЕР) е дългосрочна сертифицирана единица редуцирани емисии, издадена за проект с дейност залесяване или повторно залесяване съгласно механизма за чисто развитие (МЧР), която по силата на решенията, взети съгласно Рамковата конвенция на Организацията на обединените нации по изменение на климата или Протокола от Киото, изтича в края на периода на кредитиране на проект с дейност залесяване или повторно залесяване съгласно механизма за чисто развитие (МЧР), за който е издадена;
ф)
„регистър на трета страна“ означава регистър, който е създаден и се поддържа от страна, изброена в приложение Б на Протокола от Киото, която е ратифицирала протокола, но не е държава-членка;
х)
„операция“ означава отпускане, прехвърляне, придобиване, отстъпване, анулиране или замяна на квоти, както и отпускане, прехвърляне, придобиване, анулиране или оттегляне на ЕРЕ, СЕР, ПЕЕ и ЕПЕ и пренос на ЕРЕ, СЕР и ПЕЕ;
ц)
„Независим регистър на операциите по Рамковата конвенция на Организацията на обединените нации по изменение на климата“ означава Независим регистър на операциите, създаден и поддържан от Секретариата на Рамковата конвенция на Организацията на обединените нации по изменение на климата;
ч)
„проверител“ означава компетентен, независим, акредитиран, проверяващ орган, който отговаря за осъществяването на контрола и изготвянето на доклад в съответствие с подробните изисквания, изготвени от държавата-членка съгласно приложение V към Директива 2003/87/EО;
ш)
„година“ означава календарна година, определена съгласно средното време по Гринуич.
ГЛАВА II
РЕГИСТРИ И РЕГИСТРИ НА ОПЕРАЦИИТЕ
Член 3
Регистри
1. Всяка държава-членка и Комисията създават регистър под формата на стандартизирана електронна база данни към датата след влизане в сила на настоящия регламент.
2. Всеки регистър включва хардуера и софтуера, описани в приложение I, достъпен е чрез Интернет, и отговаря на функционалните и технически спецификации, изисквани от настоящия регламент.
3. Всеки регистър може да извършва правилно всички процеси, свързани с проверените емисии и партиди, описани в приложение VIII, процеса на съгласуване, описан в приложение X, и всички административни процеси, описани в приложение XI, към датата след влизане в сила на настоящия регламент.
Всеки регистър може да извършва правилно всички процеси във връзка с квотите и единиците по Протокола от Киото, описани в приложение IX, към датата след влизане в сила на настоящия регламент, с изключение на процесите от типа 04-00, 06-00, 07-00 и 08-00.
Всеки регистър може да извършва правилно процесите, свързани с квотите и Киото единиците от следните типове процеси 04-00, 06-00, 07-00 и 08-00, описани в приложение IX към 31 март 2005 г.
Член 4
Консолидирани регистри
Държава-членка или Комисията могат да създадат и поддържат свой регистър по консолидиран начин, заедно с една или повече държави-членки или Общността, при положение, че нейният регистър остане отделен.
Член 5
Независим регистър на операциите на Общността
1. Независимият регистър на операциите на Общността се създава от Комисията под формата на стандартизирана електронна база данни към датата на влизане в сила на настоящия регламент.
2. Независимият регистър на операциите на Общността включва хардуера и софтуера, описани в приложение I, достъпен е чрез Интернет и отговаря на функционалните и технически спецификации, изисквани от настоящия регламент.
3. Централният администратор, назначен съгласно член 20 от Директива 2003/87/EО управлява и поддържа Независимия регистър на операциите на Общността в съответствие с разпоредбите на настоящия регламент.
4. Централният администратор осигурява административните процеси, описани в приложение XI, за да съдейства за достоверността на данните в регистрационната система.
5. При изпълнение на функциите си на централен администратор, централният администратор извършва само процеси, свързани с квотите, проверените емисии, партидите и Киото единиците.
6. Независимият регистър на операциите на Общността може да извършва правилно всички процеси, свързани с квоти, проверени емисии, партиди и Киото единици, описани в приложение VIII и приложение IX към датата на влизане в сила на настоящия регламент.
Независимият регистър на операциите на Общността е в състояние да извършва правилно процеса на съгласуване, описан в приложение X както и административните процеси, описани в приложение XI към датата на влизане в сила на настоящия регламент.
Член 6
Линия за връзка между регистрите и Независимия регистър на операциите на Общността
1. Линия за връзка между всеки регистър и Независимия регистър на операциите на Общността се създава към 31 декември 2004 г.
Централният администратор активира линията за връзка след успешното завършване на тестовите процедури, описани в приложение XIII, и процедурите по инициализация, описани в приложение XIV, и нотифицира за това администратора на съответния регистър.
2. От 1 януари 2005 г. до създаването на линията за връзка, упомената в член 7, всички процеси, отнасящи се квоти, проверени емисии и партиди, се извършват чрез обмен на данни през Независимия регистър на операциите на Общността.
3. Комисията може да нареди на централния администратор да прекрати временно процес, упоменат в приложения VIII и IX, иницииран от регистър, ако този процес не е изпълнен в съответствие с членове 32-37.
Комисията може да нареди на централния администратор да прекрати временно линията за връзка между регистър и Независимия регистър на операциите на Общността или да прекрати всички или някои от процесите, описани в приложения VIII и IX, ако този регистър не работи и не е поддържан в съответствие с разпоредбите на настоящия регламент.
Член 7
Линия за връзка между независимите регистри на операциите
Връзка за комуникация между Независим регистър на операциите на Общността и Независимия регистър на Рамковата конвенция на Организацията на обединените нации по изменение на климата (РКООНИК) се изгражда веднага след създаването на Независимия регистър на Рамковата конвенция на Организацията на обединените нации по изменение на климата (РКООНИК).
След изграждането на такава линия за връзка, всички процеси свързани с квоти, проверени емисии, партиди и Киото единици се осъществяват чрез обмен на данни през Независимия регистър по Рамковата конвенция на Организацията на обединените нации по изменение на климата (РКООНИК) и оттам към Независимия регистър на операциите на Общността.
Член 8
Администратори на регистри
1. Всяка държава-членка и Комисията определят администратор на регистър, който да управлява и поддържа нейния регистър в съответствие с разпоредбите на настоящия регламент.
Държавите-членки и Комисията имат грижата да се избегне конфликт на интереси между администратора на регистъра и титуляри на партиди в регистъра или между администратора на регистъра и централния администратор.
2. Всяка държавa-членка нотифицира Комисията зa сaмоличноcта и подpобностите за контaкт на администратора на регистъра за неговия регистър до 1 септември 2004 г. в съответствие с прoцедурите за използване, опеределени в приложeние XIV.
3. Държавитe-членки и Комисията запазвaт крайнатa отговорност и власт за работaта и подлръжката на теxните регистри.
4. Комисията координира изпълнението на изисквaниятa на наcтоящия регламент с администраторите на регистъра на всяка държава-членкa и централния администрaтор.
ГЛАВА III
СЪДЪРЖАНИЕ НА РЕГИСТРИТЕ
РАЗДЕЛ 1
Отчетност и поверителност
Член 9
Отчетност
1. Администраторът на всеки регистър предоставя информацията, изброена в приложение XVI, с честотата и на получателите, описани в приложение XVI, по прозрачен и организиран начин чрез интернет страницата на регистъра. Администраторите на регистри не огласяват допълнителната информация, която се съдържа в регистъра.
2. Централният администратор предоставя информацията с честотата и на получателите, описани в приложение XVI, по прозрачен и организиран начин чрез интернет страницата на Независимия регистър на операциите на Общността. Централният администратор не огласява допълнителната информация, която се съдържа в Независимия регистър на операциите на Общността.
3. Всяка интернет страница позволява на получателите на отчетите, изброени в приложение XVI, да намират тези отчети, като използват търсачки.
4. Всеки администратор на регистър отговаря за точността на информацията, получена от неговия регистър и предоставена чрез интернет страницата на Независимия регистър на операциите на Общността.
5. Нито Независимият регистър на операциите на Общността, нито регистрите ще изискват от титулярите на партиди да подават информация за цената на Киото единиците.
Член 10
Поверителност
1. Цялата информация, включително наличността по всички партиди и всички извършени операции, съдържаща се в регистрите и в Независимия регистър на операциите на Общността, се счита за поверителна за всяка цел, различна от прилагането на изискванията на настоящия регламент, Директива 2003/87/EО или национално законодателство.
2. Информацията, съдържаща се в регистрите, не може да се ползва без предварителното съгласие на титуляра на съответната партида, освен с цел управление и поддържане на тези регистри в съответствие с разпоредбите на настоящия регламент.
3. При изпълнение на функциите си на компетентен орган на властта или администратор на регистър, всеки компетентен орган и администратор на регистър извършва единствено процеси, свързани с квоти, проверени емисии, партиди или Киото единици.
РАЗДЕЛ 2
Партиди
Член 11
Партиди
1. След 1 януари 2005 г. всеки регистър съдържа най-малко една партида за отпуснатите квоти, създадена в съответствие с член 12.
2. След 1 януари 2005 г. регистърът на всяка държава-членка съдържа една партида за отпуснатите квоти на оператор за всяка инсталация, създадена в съответствие с член 15, а всеки регистър ще съдържа най-малко една лична партида за отпуснатите квоти за всяко лице, създадена в съответствие с член 19.
3. След 1 януари 2005 г. всеки регистър съдържа една партида за оттеглените квоти и една партида за анулираните квоти за периода 2005 г.-2007 г., както и една партида за анулираните квоти за периода 2008 г.-2012 г., създадена в съответствие с член 12.
4. След 1 януари 2008 г. и от 1 януари на първата година от всеки следващ петгодишен период всеки регистър съдържа една партида за оттеглените квоти, както и една партида за анулираните квоти и една партида за заменените квоти, съобразно изискванията на съответните решения, взети съгласно Рамковата конвенция на Организацията на обединените нации по изменение на климата (РКООНИК) или Протокола от Киото за периода 2008 г.-2012 г. и за всеки следващ петгодишен период, създадени в съответствие с член 12.
5. С изключение на случаите, когато е предвидено друго, всички партиди ще могат да включват квоти и Киото единици.
РАЗДЕЛ 3
Партиди на страните
Член 12
Създаване на партидите на страните
1. Съответният орган на държавата-членка и Комисията подават заявление до администратора на съответния регистър за създаване в техните регистри на партидите, предвидени в член 11, параграфи 1, 3 и 4.
Кандидатът осигурява на администратора на регистъра информацията, която е основателно поискана от администратора на регистъра. Тази информация включва информацията, описана в приложение IV.
2. В рамките на 10 дни след получаването на заявление в съответствие с параграф 1 или от активирането на линията за връзка между регистъра и Независимия регистър на операциите на Общността, администраторът на регистъра създава партида в регистъра в съответствие с процеса за създаване на партиди, описан в приложение VIII.
3. Кандидатът, предвиден в параграф 1, нотифицира администратора на своя регистър в срок от 10 дни за всички промени в информацията, предоставена на администратора на регистъра съгласно параграф 1. В срок от 10 дни след получаването на тази нотификация, администраторът на регистъра актуализира тази информация в съответствие с процеса за актуализация на партиди, описан в приложение VIII.
4. Администраторът на регистър може да изиска от кандидатите, предвидени в параграф 1, да се съгласят да спазват разумните срокове и условия, отнасящи се до въпросите, описани в приложение V.
Член 13
Закриване на партиди на страни
В рамките на 10 дни от получаването на заявлението на съответния орган на държавата - членка или на Комисията за закриване на партида за отпуснати квоти на страна, администраторът на нейния регистър закрива партидата в съответствие с процеса за закриване на партиди, описан в приложение VIII.
Член 14
Нотификация
Администраторът на регистър нотифицира незабавно титуляра на партидата за създаването или актуализацията на партидите на неговата страна, както и за закриване на партидите за отпуснатите квоти на неговата страна.
РАЗДЕЛ 4
Партиди за отпуснати квоти на оператор
Член 15
Създаване на партиди за отпуснати квоти на оператор
1. В рамките на 14 дни от издаването на разрешение за емисии на парникови газове на оператор на инсталация в случаите, когато инсталацията не е имала такова разрешение, или от активирането на линията за връзка между регистъра и Независимия регистър на операциите на Общността, компетентният орган или операторът, в случаите, когато компетентният орган на властта изисква това, предоставя на администратора на регистъра на държавата-членка информацията, описана в приложение III.
2. В рамките на10 дни от получаването на информацията от параграф 1 или от активирането на линията за връзка между регистъра и Независимия регистър на операциите на Общността, администраторът на регистъра създава партидата за отпуснатите квоти, предвидена в член 11, параграф 2 за всяка инсталация в неговия регистър в съответствие с процеса за създаване на партиди, описан в приложение VIII.
3. Компетентният орган или операторът, в случаите, когато компетентният орган на властта изисква това, нотифицира администратора на регистъра в срок от 10 дни за всички промени в информацията, предоставена на администратора на регистъра съгласно параграф 1. В срок от 10 дни от получаването на тази нотификация, администраторът на регистъра актуализира данните на оператора в съответствие с процеса за актуализация на партиди, описан в приложение VIII.
4. Администраторът на регистър може да изиска от операторите да се съгласят да спазват разумните срокове и условия във връзка с въпросите, описани в приложение V.
Член 16
Съхраняване на Киото единици в партиди с отпуснати квоти на оператора
Партидата с отпуснати квоти на оператор може да съхранява Киото единици в случаите, когато законодателството на държавата-членка или Общността разрешава това.
Член 17
Закриване на партиди с отпуснати квоти на оператор
1. Компетентният орган нотифицира администратора на регистър в рамките на 10 дни за анулирането или отстъпването на разрешение за парникови емисии за инсталация, която в резултат на това остава без такова разрешение. Без да накърнява разпоредбите на параграф 2, администраторът на регистъра закрива всички партиди с отпуснати квоти на оператора, отнасящи се за това анулиране или отстъпване в съответствие с процеса за закриване на партиди, описан в приложение VIII на 30 юни през годината следваща тази, в която е извършено анулирането или отстъпването, ако съответното вписване на инсталацията в таблицата на съответствие през последната година е по-голямо или равно на нула. Ако съответното вписване за инсталацията в таблицата за съответствие през последната година е по-малко от нула, администраторът на регистър закрива нейната партида на следващия ден след деня, в който вписването е по-голямо от или равно на нула или на следващия ден след деня, в който компетентният орган нареди на администратора на регистъра да закрие партидата, тъй като няма основателна перспектива за отстъпването на допълнителни квоти от оператора на инсталацията.
2. Ако салдото на квотите или Киото единиците по партида с отпуснати квоти на оператора, която администраторът на регистъра предстои да закрие в съответствие с параграф 1, е положително, администраторът на регистъра най-напред отправя искане до оператора да определи друга партида в рамките на регистрационната система, към която да се прехвърлят тези квоти или Киото единици. Ако в срок 60 дни операторът не отговори на искането на администратора на регистъра, администраторът на регистъра прехвърля салдото в партидата с отпуснатите квоти на страната.
Член 18
Нотификация
Администраторът на регистъра нотифицира незабавно титуляра на партида за създаването, актуализацията или закриването на неговата партида с отпуснати квоти на оператора.
РАЗДЕЛ 5
Партиди на отпуснатите квоти на лице
Член 19
Създаване на лични партиди за отпуснати квоти
1. Заявление за създаването на лична партида за отпуснати квоти се подава до администратора на съответния регистър.
Кандидатът предоставя на администратора на регистъра информацията, която е основателно поискана от него. Тази информация включва информацията, описана в приложение IV.
2. В рамките на 10 дни от получаването на заявлението в съответствие с параграф 1 или от активирането на линията за връзка между регистъра и Независимия регистър за операции на Общността, администраторът на регистъра създава в своя регистър лична партида за отпуснатите квоти в съответствие с процеса за създаване на партиди, описан в приложение VIII.
Администраторът на регистър не може да създаде в своя регистър повече от 99 лични партиди за отпуснати квоти на името на дадено лице.
3. Кандидатът нотифицира администратора на регистъра в срок от 10 дни за всички промени в информацията, предоставена на администратора на регистъра съгласно параграф 1. В рамките на 10 дни от получаването на такава нотификация, администраторът на регистъра актуализира данните на лицето в съответствие с процеса за актуализация на партиди, описан в приложение VIII.
4. Администраторът на регистър може да поиска от кандидатите, упоменати в параграф 1, да се съгласят да спазват разумните срокове и условия по отношение на въпросите, описани в приложение V.
Член 20
Съхраняване на Киото единици в личната партида за отпуснати квоти
Личната партида за отпуснати квоти може да съхранява и Киото единици, когато държавата-членка или законодателството на Общността разрешават това.
Член 21
Закриване на лична партида за отпуснати квоти
1. В рамките на 10 дни от получаването на заявлението на лице за закриване на лична партида за отпуснати квоти, администраторът на партидата закрива партидата в съответствие с процеса за закриване на партиди, описан в приложение VIII.
2. Ако личната партида за отпуснати квоти има нулево салдо и няма записани операции за период от 12 месеца, администраторът на регистъра нотифицира титуляра на партидата, че личната му партида за отпуснати квоти се закрива в срок от 60 дни, освен ако в този срок администраторът на регистъра не получи искане от титуляра на партидата личната му партида да бъде запазена. администраторът на регистъра не получи такова искане от титуляра на партидата, той закрива партидата в съответствие с процеса за закриване на партиди, описан в приложение VIII.
Член 22
Нотификация
Администраторът на регистъра нотифицира незабавно всеки титуляр на партида за създаването, актуализацията и закриването на неговата лична партида за отпуснати квоти.
Член 23
Упълномощени представители
1. Всеки титуляр на партида назначава основен и второстепенен представител на всяка партида, създадена в съответствие с членове 12, 15 и 19. Исканията до администратора на регистъра за извършване на процесите се подават от упълномощените представители от името на титуляра на партидата.
2. Всяка държава-членка и Комисията може да разреши на титулярите на партиди в своя регистър да посочат допълнителен представител, чието съгласие е необходимо в допълнение към съгласието на основния и второстепенния представител за подаването на искане до техния администратор на регистър за извършването на един или повече от процесите съгласно членове 49, параграф 1, членове 52, 53 и 62.
3. Всеки проверител назначава поне един упълномощен представител да вписва или одобрява вписването на годишните проверени емисии за инсталацията в таблицата на проверените емисии в съответствие с член 15, параграф 1.
4. Всеки администратор на регистър и централният администратор назначава най-малко един упълномощен представител, който да работи и поддържа техния регистър и Независимия регистър на операциите на Общността от името на този администратор.
РАЗДЕЛ 6
Таблици
Член 24
Таблици
1. Считано от 1 януари 2005 г., регистърът на всяка държава-членка съдържа една таблица на проверените емисии, една таблица за отстъпените квоти и една таблица на съвместимостта.
Всеки регистър може да съдържа допълнителни таблици за други цели.
2. Независимият регистър на операциите на Общността съдържа национална таблица за плана на разпределение на квотите на квоти за всяка държава-членка за периода 2005 г.-2007 г., за периода 2008 г.-2012 г. и за всеки следващ петгодишен период.
Независимият регистър на операциите на Общността може да съдържа допълнителни таблици за други цели.
3. Таблиците в регистъра на всяка държава-членка съдържат информацията, описана в приложение II. Партидите с отпуснати квоти на оператора и личните партиди с отпуснати квоти ще съдържат информацията, описана в приложение XVI.
Националната таблица с план на разпределение на квотите в независимия регистър на операциите на Общността съдържа информацията, описана в приложение XIV.
РАЗДЕЛ 7
Кодове и идентификатори
Член 25
Кодове
Всеки регистър има кодове за вход, описани в приложение VII, и кодове на отговор, описани в приложение XII, с цел да се осигури правилното тълкуване на информацията, която се обменя при всеки процес.
Член 26
Идентификационни кодове на партидите и буквено-цифрови идентификатори
Преди създаването на партида, администраторът на регистъра предписва на всяка партида уникален идентификационен код на партидата и буквено-цифровия идентификатор, посочен от титуляра на партидата като част от информацията, дадена съответно в приложения III и IV. Преди създаването на партида, администраторът на регистъра предписва на титуляра на партидата уникален идентификационен код на титуляра, включващ елементите, описани в приложение VI.
ГЛАВА IV
ПРОВЕРКИ И ПРОЦЕСИ
РАЗДЕЛ 1
Блокиране на партиди
Член 27
Блокиране на партиди на отпуснатите квоти на оператор
1. Ако на 1 април от всяка година след 2006 г., годишните проверени емисии на една инсталация за предишната година не са вписани в таблицата на проверените емисии в съответствие с процеса за вписване на проверени емисии, описан в приложение VIII, администраторът на регистъра блокира прехвърлянето на квоти от партидата на отпуснатите квоти на оператор за тази инсталация.
2. Когато годишните проверени емисии на инсталацията за годината от параграф 1 бъдат вписани в таблицата на проверените емисии, администраторът на регистъра освобождава партидата.
3. Администраторът на регистъра нотифицира незабавно съответния титуляр на партидата и компетентния орган за блокирането и освобождаването на партидата на отпуснатите квоти на всеки оператор.
4. Параграф 1 не се прилага по отношение на отстъпването на квоти съгласно член 52, както и по отношение на анулирането и замяната на квоти съгласно членове 60 и 61.
РАЗДЕЛ 2
Автоматизирани проверки и процес на съгласуване на данните
Член 28
Откриване на несъответствия от Независимия регистър на операциите на Общността
1. Централният администратор има грижата Независимият регистър на операциите на Общността да извършва автоматизираните проверки, предвидени в приложение VIII, приложение IХ и приложение ХI, за всички процеси, свързани с квотите, проверените емисии, партидите и Киото единиците, така че да няма никакви несъответствия.
2. Ако автоматизираните проверки, предвидени в параграф 1, установят несъответствие в процес по приложение VIII, приложение IХ и приложение ХI, централният администратор информира незабавно съответния администратор или съответните администратори на регистъра, като връща автоматичен отговор, описващ точното естество на несъответствието, използвайки кодовете на отговор, предвидени в приложение VIII, приложение IХ и приложение ХI. След получаване на този код на отговор за процес по приложение VIII или приложение IХ, администраторът на регистъра на иницииращия регистър прекратява този процес и информира Независимия регистър на операциите на Общността. Централният администратор не актуализира информацията, съдържаща се в Независимия регистър на операциите на Общността. Съответния администратор или съответните администратори на регистъра информират незабавно съответните титуляри на партидите за прекратяването на процеса.
Член 29
Откриване на различия от Независимия регистър на операциите на Общността
1. Централният администратор има грижата Независимият регистър на операциите на Общността периодично да предприема процеса на съгласуване на данните, описан в приложение X. За целта Независимият регистър на операциите на Общността регистрира всички процеси, свързани с квотите, партидите и Киото единиците.
При този процес Независимият регистър на операциите на Общността проверява дали наличността от Киото единици и квоти във всяка партида от всеки друг регистър съответства на записите от Независимия регистър на операциите на Общността.
2. При откриване на различие по време на процеса на съгласуване на данните, централният администратор информира незабавно съответния администратор или съответните администратори на регистъра. Ако различието не бъде отстранено, централният администратор взема мерки Независимият регистър на операциите на Общността да не позволява продължаването на процесите по приложение VIII и приложение IX по отношение на квотите, партидите и Киото единиците - предмет на предишното различие.
Член 30
Откриване на несъответствия и различия от Независимия регистър на операциите по РКООНИК
1. Ако след автоматизираната проверка Независимият регистър на операциите по РКООНИК информира съответния администратор или съответните администратори на регистъра за различие в даден процес, администраторът на регистъра на иницииращия регистър прекратява процеса, като информира за това Независимия регистър на операциите по РКООНИК. Съответният администратор или съответните администратори на регистъра информира/т незабавно съответните титуляри на партиди за прекратяването на процеса.
2. Ако Независимият регистър на операциите по РКООНИК установи несъответствие, централният администратор взема мерки Независимият регистър на операциите на Общността да не позволява продължаването на процесите по приложение VIII и приложение IX по отношение на Киото единиците 1 предмет на предишното несъответствие, което не е обект на автоматизираните проверки на Независимия регистър на операциите по РКООНИК.
Член 31
Автоматизирани проверки на регистъра
Преди и по време на извършването на всички процеси, администраторът на регистъра има грижата да извършва подходящи автоматизирани проверки в регистъра, с цел установяване на несъответствия и последващо прекратяване на процесите, преди извършването на автоматизираните проверки от Независимия регистър на операциите на Общността и Независимия регистър на операциите по РКООНИК.
РАЗДЕЛ 3
Изпълнение и приключване на процесите
Член 32
Процеси
Всеки процес проследява пълната последователност от разменени съобщения за този вид процес, съгласно описаното в приложение VIII, приложение IX, приложение X и приложение XI. Всяко съобщение отговаря на формата и международните изисквания, описани с помощта на езика за описание на интернет услугите, разработен съгласно Независимия регистър на операциите по РКООНИК и Протокола от Киото.
Член 33
Кодове за идентификация
Администраторът на регистъра предписва на всеки процес, предвиден в приложение VIII, уникален код за идентификация на корелацията, а на всеки процес, предвиден в приложение IX - уникален код за идентификация на операцията. Всеки от тези кодове за идентификация съдържа елементите, описани в приложение VI.
Член 34
Приключване на процесите, свързани с партидите и проверените емисии
Всички процеси, предвидени в приложение VIII, са приключени, когато и двата независими регистри на операциите информират иницииращия регистър, че не са открили никакви несъответствия в предложението, изпратено от иницииращия регистър.
Въпреки това, преди да се установи линията за връзка между Независимия регистър на операциите на Общността и Независимия регистър на операциите по РКООНИК, всички процеси, предвидени в приложение VIII, са приключени, когато Независимият регистър на операциите на Общността информира успешно иницииращия регистър, че не е установил никакви несъответствия в предложението, изпратено от иницииращия регистър.
Член 35
Приключване на процесите, свързани с операциите в регистрите
Всички процеси, предвидени в приложение IХ, с изключение на процеса на външно прехвърляне, са приключени, когато и двата независими регистри на операциите информират иницииращия регистър, че не са открили никакви несъответствия в предложението, изпратено от иницииращия регистър, и иницииращият регистър изпрати успешно потвърждение на двата независими регистри на операциите, че е актуализирал записите си в съответствие с неговото предложение.
Въпреки това, преди да се установи линията за връзка между Независимия регистър на операциите на Общността и Независимия регистър на операциите по РКООНИК, всички процеси, предвидени в приложение IХ, с изключение на процеса на външно прехвърляне, са приключени, когато Независимият регистър на операциите на Общността информира успешно иницииращия регистър, че не е установил никакви несъответствия в предложението, изпратено от иницииращия регистър, и иницииращият регистър изпрати успешно потвърждение на Независимия регистър на операциите на Общността, че е актуализирал записите си в съответствие с неговото предложение.
Член 36
Приключване на процеса на външно прехвърляне
Процесът на външно прехвърляне е приключен, когато и двата независими регистри на операциите информират приемащия регистър, че не са открили никакви несъответствия в предложението, изпратено от приемащия регистър, и иницииращият регистър изпрати успешно потвърждение на двата независими регистри на операциите, че е актуализирал записите си в съответствие с предложението на иницииращия регистър.
Въпреки това, преди да се установи линията за връзка между Независимия регистър на операциите на Общността и Независимия регистър на операциите по РКООНИК, процесът на външно прехвърляне е приключен, когато Независимият регистър на операциите на Общността информира успешно приемащия регистър, че не е установил никакви несъответствия в предложението, изпратено от иницииращия регистър, и приемащият регистър изпрати успешно потвърждение на Независимия регистър на операциите на Общността, че е актуализирал записите си в съответствие с предложението на иницииращия регистър.
Член 37
Приключване на процеса на съгласуване
Процесът на съгласуване, предвиден в приложение Х, е приключен, когато всички противоречия между информацията, съдържаща се в регистъра, и информацията, съдържаща се в Независимия регистър на операциите на Общността за конкретен час и дата, бъдат премахнати, и процесът на съгласуване за този регистър бъде успешно възобновен и завършен.
ГЛАВА V
ОПЕРАЦИИ
РАЗДЕЛ 1
Разпределяне и предоставяне на квоти за периода 2005 г.-2007 г.
Член 38
Национална таблица с план на разпределение на квотите за периода 2005 г.-2007 г.
1. До 1 октомври 2004 г. всяка държава-членка съобщава на Комисията своята национална таблица на плана за разпределение на квотите, съответстваща на решението, взето съгласно член 11 от Директива 2003/87/ЕО. Ако националната таблица на плана за разпределение се основава на националната таблица с план на разпределение на квотите на квотите, за която Комисията е нотифицирана и не е отхвърлена съгласно член 9, параграф 3 от Директива 2003/87/ЕО, или във връзка с който Комисията е приела предложените изменения, Комисията нарежда на централния администратор да въведе националната таблица в Независимия регистър на операциите на Общността в съответствие с процедурата за инициализиране, описана в приложение XIV.
2. Държавите-членки съобщават на Комисията всички поправки в националните си планове на разпределение на квотите на квотите, както и всички съответни поправки в националните си таблици за план на разпределение на квотите на квотите. Ако поправката в националната таблица с план на разпределение на квотите на квотите се основава на националния план на разпределение на квотите квотите, за който Комисията е нотифицирана и не е отхвърлен съгласно член 9, параграф 3 от Директива 2003/87/ЕО, или във връзка с който Комисията е приела предложените изменения, и ако тази поправка е в съответствие с методологиите, описани в този национален план на разпределение на квотите или е резултат от прецизирането на данните, Комисията дава указание на централния администратор да въведе съответната поправка в националната таблица с план на разпределение на квотите, която се пази в Независимия регистър на операциите на Общността съгласно процедурите за инициализация, описани в приложение XIV. Във всички останали случаи държавите-членки съобщават поправката в националния си план на разпределение на квотите на Комисията и, ако Комисията не отхвърли тази поправка съгласно процедурата от член 9, параграф 3 от Директива 2003/87/ЕО, Комисията дава указание на централния администратор да въведе съответната поправка в националната таблица с план на разпределение на квотите, която се пази в Независимия регистър на операциите на Общността съгласно процедурите за инициализация, описани в приложение XIV.
3. След всяка извършена поправка съгласно параграф 2, направена след издаването на квоти по член 39, която редуцира общото количество на квотите, издадени по член 39 за периода 2005 г.-2007 г., администраторът на регистъра прехвърля броя на квотите, определени от компетентния орган, от партидата на отпуснатите квоти, предвидена в член 11, параграфи 1 и 2, в която се пазят квотите, в партидата на анулираните квоти за периода 2005 г.-2007 г.
Поправката се извършва в съответствие с процеса за поправка на квотите, описан в приложение IX.
Член 39
Предоставяне на квоти
След като националната таблица с план на разпределение на квотите е внесена в Независимия регистър на операциите на Общността, и съгласно член 38, параграф 2, до 28 февруари 2005 г.а администраторът на регистъра зачислява общото количество на квотите, описани в националната таблица с план на разпределение на квотите, в партидата на отпуснатите квоти на страната.
При издаването на тези квоти администраторът на регистъра предписва уникален код за идентификация на единиците на всяка квота, включващ елементите, описани в приложение VI.
Квотите се издават в съответствие с процеса за издаване на квоти (2005 г.-2007 г.), описан в приложение IX.
Член 40
Разпределяне на квоти на операторите
Без да накърнява членове 38, параграф 2 и член 41, до 28 февруари 2005 г. и до 28 февруари всяка следваща година за периода 2005 г.-2007 г., администраторът на регистъра прехвърля от партидата на отпуснатите квоти на страната в партидата на отпуснатите квоти на съответния оператор частта от общото количество на квотите, издадени по член 39, която е била определена на съответната инсталация за тази година в съответствие със съответния раздел от националната таблица с план на разпределение на квотите.
В случаите, в които националният план за разпределение на квотите за дадена държава-членка предвижда това, администраторът на регистъра може да прехвърли този дял за дадена инсталация на по - късна дата всяка година.
Квотите се разпределят в съответствие с процеса за разпределяне на квотите, описан в приложение IX.
Член 41
Отстъпване на квоти по указание на компетентния орган
При получаване на указания за това от компетентния орган съгласно член 16, параграф 1 от Директива 2003/87/ЕО, администраторът на регистъра отстъпва част от или целия дял от общото количество на квотите, издадени по член 39, което е определено на дадена инсталация за конкретна година, чрез вписване на броя на отстъпените квоти в участъка от таблицата за отстъпени квоти, предвиден за тази инсталация за тази година. Тези отстъпени квоти остават в партидата на отпуснатите квоти на страната.
Квотите, отстъпени по указание на компетентния орган, се отстъпват в съответствие с процеса за разпределение на квотите, описан в приложение IX.
Член 42
Разпределяне на квоти на нови участници
При получаване на указания за това от компетентния орган, администраторът на регистъра прехвърля част от или общото количество на квотите, издадени по член 39, които са останали в партидата на отпуснатите квоти на страната, в партидата на отпуснатите квоти на оператор на нов участник.
Квотите се прехвърлят в съответствие с процеса за вътрешно прехвърляне, описан в приложение IX.
Член 43
Предоставяне на форсмажорни квоти
1. При получаване на указания за това от компетентния орган, администраторът на регистъра зачислява в партидата на отпуснатите квоти на страната броя форсмажорни квоти, разрешени от Комисията за периода 2005 г.-2007 г. съгласно член 29 от Директива 2003/87/ЕО.
Форсмажорните квоти се предоставят в съответствие с процеса за предоставяне на форсмажорни квоти, описан в приложение IX.
2. Администраторът на регистъра вписва броя на предоставените форсмажорни квоти в участъците от таблицата на отстъпените квоти за инсталациите и годините, за които е дадено разрешение.
3. При зачисляване на форсмажорни квоти администраторът на регистъра предписва уникален код за идентификация на единиците на всяка форсмажорна квота, съдържащ елементите, описани в приложение VI.
РАЗДЕЛ 2
Разпределяне и предоставяне на квоти за периода 2008 г.-2012 г. и за всеки следващ петгодишен период
Член 44
Национална таблица с план на разпределение на квотите за периода 2008 г.-2012 г. и за всеки следващ петгодишен период
1. До 1 януари 2007 г. и до 1 януари 12 месеца преди началото на всеки следващ петгодишен период, всяка държава-членка нотифицира Комисията за своята национална таблица с план на разпределение на квотите, съответстваща на решението, взето по член 11 от Директива 2003/87/ЕО. Ако националната таблица с план на разпределение на квотите се основава на нотифицирания до Комисията национален план на разпределение на квотите, който не е отхвърлен по член 9, параграф 3 от Директива 2003/87/ЕО или, по който Комисията е приела предложените изменения, Комисията дава указания на централния администратор да въведе националната таблица с план на разпределение на квотите в Независимия регистър на операциите на Общността в съответствие с процедурите за инициализация, описани в приложение XIV.
2. Държавите-членки съобщават на Комисията всяка поправка в своя национален план на разпределение на квотите със съответната поправка в своята национална таблица с план на разпределение на квотите. Ако поправката в националната таблица с план на разпределение на квотите се основава на съобщения на Комисията национален план на разпределение на квотите, който не е отхвърлен по член 9, параграф 3 от Директива 2003/87/ЕО или по който Комисията е приела изменения и тази поправка е следствие от прецизирането на данните, Комисията дава указания на централния администратор да въведе съответната поправка в националната таблица с план на разпределение на квотите, която се пази в Независимия регистър на операциите на Общността, в съответствие с процедурите за инициализация, описани в приложение XIV. Във всички останали случаи държавите-членки нотифицират Комисията за поправката в своя национален план на разпределение на квотите и ако Комисията не отхвърли тази поправка в съответствие с процедурата по член 9, параграф 3 от Директива 2003/87/ЕО, Комисията дава указания на централния администратор да въведе съответната поправка в националната таблица с план на разпределение на квотите, която се пази в Независимия регистър на операциите на Общността, в съответствие с процедурите за инициализация, описани в приложение XIV.
3. След всяка поправка, направена по параграф 2, която е извършена след издаване на квотите по член 45 и, която намалява общото количество на квотите, издадени по член 45 за периода 2008 г.-2012 г. и за всеки следващ петгодишен период, администраторът на регистъра преобразува броя на квотите, указани от компетентния орган в ПЕЕ, премахвайки елемента за квота от уникалния код за идентификация на единиците на всички ПЕЕ, съдържащ елементите, описани в приложение VI.
Поправката се извършва в съответствие с процеса за извършване на поправки в квотите, описан в приложение IX.
Член 45
Предоставяне на квоти
След като националната таблица с план на разпределение на квотите е вписана в Независимия регистър на операциите на Общността, съгласно член 44, параграф 2, до 28 февруари на първата година от периода 2008 г.-2012 г. и до 28 февруари на първата година от всеки следващ петгодишен период, администраторът на регистъра зачислява общото количество квоти, указани в националната таблица с план на разпределение на квотите, в партидата на отпуснатите квоти на страната, преобразувайки еквивалентно количество ПЕЕ, издадени в тази партида на отпуснатите квоти, в квоти.
Това преобразуване се извършва чрез прибавяне на елемента за квота в уникалния код за идентификация на единицата на всяка ПЕЕ, съдържащ елементите, описани в приложение VI.
Зачисляването на квоти за периода 2008 г.-2012 г. и за всеки следващ петгодишен период се извършва в съответствие с процеса за зачисляване на квоти (2008 г.-2012 г. и след това), описан в приложение IX.
Член 46
Разпределяне на квоти на операторите
Без ущърб на членове 44, параграф 2 и член 47, до 28 февруари 2008 г. и до 28 февруари всяка следваща година, администраторът на регистъра прехвърля от партидата на отпуснатите квоти на страната в партидата на отпуснатите квоти на съответния оператор частта от общото количество на квотите, издадени по член 45, която е била определена на съответната инсталация за тази година в съответствие със съответния раздел от националната таблица с план на разпределение на квотите.
В случаите, в които националният план на разпределение на квотите за дадена държава-членка предвижда това, администраторът на регистъра може да прехвърли този дял за дадена инсталация на по - късна дата всяка година.
Квотите се разпределят в съответствие с процеса за разпределяне на квотите, описан в приложение IX.
Член 47
Отстъпване на квоти по указание на компетентния орган
При получаване на указания за това от компетентния орган съгласно член 16, параграф 1 от Директива 2003/87/ЕО, администраторът на регистъра отстъпва част от или целия дял от общото количество на квотите, издадени по член 45, което е определено на дадена инсталация за конкретна година, чрез вписване на броя на отстъпените квоти в участъка от таблицата за отстъпени квоти, предвиден за тази инсталация за тази година. Тези отстъпени квоти остават в партидата на отпуснатите квоти на страната.
Квотите, отстъпени по указание на компетентния орган, се отстъпват в съответствие с процеса за разпределение на квотите, описан в приложение IX.
Член 48
Разпределяне на квоти на нови участници
При получаване на указания за това от компетентния орган, администраторът на регистъра прехвърля част от или общото количество на квотите, издадени по член 45, които са останали в партидата на отпуснатите квоти на страната, в партидата на отпуснатите квоти на оператор на нов участник.
Квотите се прехвърлят в съответствие с процеса за вътрешно прехвърляне, описан в приложение IX.
РАЗДЕЛ 3
Прехвърляния и избираемост
Член 49
Прехвърляния на квоти и Киото единици от титуляри на партиди
1. Администраторът на регистъра извършва всички прехвърляния между партидите на отпуснатите квоти, предвидени в член 11, параграфи 1 и 2:
а)
в своя регистър по искане на титуляр на партида, в съответствие с процеса за вътрешно прехвърляне, описан в приложение IX;
б)
между различни регистри по искане на титуляр на партида, за периода 2005 г.-2007 г. в съответствие с процеса за външно прехвърляне, описан в приложение IX; и
в)
между различни регистри по искане на титуляр на партида, за периода 2008 г.-2012 г. и за следващите петгодишни периоди и Киото единици в съответствие с процеса за външно прехвърляне (2008 г.-2012 г. и след това), описан в приложение IX.
2. Квотите могат да се прехвърлят само от партида на един регистър в партида на регистър на трета страна или в регистъра на механизма за чисто развитие, или да бъдат получени в партида на регистъра на трета страна или регистъра на механизма за чисто развитие от партида в регистър, където има сключено споразумение в съответствие с член 25, параграф 1 от Директива 2003/87/ЕО и тези прехвърляния са в съответствие с всички разпоредби, свързани с взаимното признаване на квотите по това споразумение, изготвено от Комисията съгласно член 25, параграф 2 от Директива 2003/87/ЕО.
Член 50
Избираемост и резерв на периода на задължение
1. Държавите-членки не могат да прехвърлят или да придобиват EРЕ, ПEЕ и да използват СЕР в срок от 16 месеца след представянето на доклад в съответствие с член 7, параграф 1 от Решение 280/2004/ЕО, освен ако Секретариатът на Независимия регистър на операциите по РКООНИК не информира съответната държава - членка, че няма да започнат процедури на съответствие.
Съгласно член 8 от Решение № 280/2004/ЕО, ако Секретариатът на Независимия регистър на операциите по РКООНИК информира дадена държава-членка, че тя не отговаря на изискванията, даващи ѝ право да прехвърля или придобива EРЕ или ПEЕ или да използва СЕР, съответният орган на тази държава-членка дава указания на администратора на регистъра да не започва операции, които изискват такова условие.
2. Когато след 1 януари 2008 г., валидната за съответния петгодишен период наличност от EРЕ, СЕР, ПEЕ и ЕПЕ в партидите на отпуснатите квоти на страната, личните партиди на отпуснатите квоти и партидите на оттеглените квоти в дадена държава-членка се окаже близо до границата на нарушаване резерва на периода на задължение, равна на по-малката от следните стойности: 90 % от количеството, предписано на държавата-членка или 100 % от петкратния размер на последната ѝ ревизирана наличност, Комисията нотифицира съответната държава-членка.
РАЗДЕЛ 4
Проверени емисии
Член 51
Проверени емисии на инсталации
1. След като потвърди като задоволителен доклада на оператора за емисиите от инсталацията през предходната година, в съответствие с подробните изисквания, въведени от държавата-членка съгласно приложение V към Директива 2003/87/ЕО, проверителят вписва или разрешава да бъдат вписани годишните проверени емисии за тази инсталация за тази година в участъка от таблицата на проверените емисии, предвиден за тази инсталация за тази година в съответствие с процеса за актуализация на проверените емисии, описан в приложение VIII.
2. Компетентният орган може да нареди на администратора на регистъра да коригира годишните проверени емисии за дадена инсталация за предходната година, да се погрижи да бъдат спазени подробните изисквания, въведени от държавата-членка съгласно приложение V към Директива 2003/87/ЕО, като впише коригираните годишни проверени емисии за тази инсталация за съответната година в участъка от таблицата на проверените емисии, предвиден за тази инсталация за тази година в съответствие с процеса за актуализация на проверените емисии, описан в приложение VIII.
РАЗДЕЛ 5
Отстъпване на квоти
Член 52
Отстъпване на квоти
Операторът отстъпва квотите за дадена инсталация, като отправи искане или, когато законодателството на държавата-членка предвижда това, когато се смята, че е отправил искане до администратора на регистъра:
а)
да прехвърли определен брой квоти за определена година от партидата на отпуснатите квоти на съответния оператор в партидата на отпуснатите квоти на страната от този регистър;
б)
да впише броя на прехвърлените квоти в участъка от таблицата на отстъпените квоти, предвиден за тази инсталация за тази година.
Прехвърлянето и вписването се извършват в съответствие с процеса за отстъпване на квоти, описан в приложение IХ.
Член 53
Използване на СЕР и EРЕ
Използването на СЕР и EРЕ от оператор в съответствие с член 11а от Директива 2003/87/ЕО по отношение на инсталация се извършва, като операторът поиска от администратора на регистъра:
а)
да прехвърли определен брой СЕР или EРЕ за определена година от партидата на отпуснатите квоти на съответния оператор в партидата на отпуснатите квоти на страната от този регистър;
б)
да впише броя на прехвърлените СЕР и EРЕ в участъка от таблицата на отстъпените квоти, предвиден за тази инсталация за тази година.
След 1 януари 2008 г. администраторът на регистъра ще приема искания за използване на СЕР и EРЕ само в рамките на определения процент за всяка инсталация, съгласно определеното от държавата-членка на този оператор в националния план за разпределение на квотите за този период.
Прехвърлянето и вписването се извършват в съответствие с процеса за отстъпване на квоти, описан в приложение IХ.
Член 54
Отстъпване на форсмажорни квоти
Издаването на форсмажорни квоти в съответствие с член 43 представлява отстъпване на форсмажорни квоти.
Член 55
Определяне на коефициента на съответствие
След извършване на вписване в участъка от таблицата на отстъпените квоти или таблицата на проверените емисии, предвиден за тази инсталация, администраторът на регистъра:
а)
определя коефициента на съответствие за тази инсталация за всяка година за годините 2005, 2006 и 2007, като сбора на всички отстъпени квоти от 2005 г. до текущата година включително минус сбора на всички проверени емисии от 2005 г. до текущата година включително;
б)
определя коефициента на съответствие за тази инсталация за всяка година за 2008 г. и всяка следваща година, като сбора на всички отстъпени квоти от 2008 г. до текущата година включително минус сбора на всички проверени емисии от 2008 г. до текущата година включително плюс коригиращ коефициент. Ако стойността за 2007 г. е по-голяма от нула, коригиращият коефициент е равен на нула, а ако стойността за 2007 г. е по-малка или равна на нула, коригиращият коефициент е равен на стойността за 2007 г.
Член 56
Вписвания в таблицата на съответствие
1. Администраторът на регистъра вписва изчисления коефициент на съответствие на инсталацията за всяка година в участъка от таблицата на съответствие, предвиден за тази инсталация.
2. На 1 май 2006 г. и на 1 май всяка следваща година администраторът на регистъра докладва таблицата на съответствие на компетентния орган. Освен това, администраторът на регистъра докладва на компетентния орган всички промени във вписванията в таблицата за съответствие за предишни години.
Член 57
Вписвания в таблицата на проверените емисии
Ако на 1 май 2006 г. и на 1 май всяка следваща година в таблицата на проверените емисии за дадена инсталация за предходната година няма вписана стойност на проверените емисии, в тази таблица не могат да се вписват заменящи стойности за емисиите, определени в съответствие с член 16, параграф 1 от Директива 2003/87/ЕО, които не са изчислени в съответствие с подробните изисквания, въведени от държавата-членка, съгласно приложение V към Директива 2003/87/ЕО.
РАЗДЕЛ 6
Анулиране и оттегляне на квоти
Член 58
Анулиране и оттегляне на отстъпени квоти и форсмажорни квоти през периода 2005 г.-2007 г.
На 30 юни 2006 г., 2007 г. и 2008 г. администраторът на регистъра анулира определен брой квоти, СЕР и форсмажорни квоти, налични по партидата на отпуснатите квоти на страната съгласно членове 52, 53 и 54. Броят на анулираните квоти, СЕР и форсмажорни квоти е равен на общия брой на отстъпените квоти, вписани в таблицата на отстъпените квоти за периодите 1 януари 2005 г. до 30 юни 2006 г., 30 юни 2006 г. до 30 юни 2007 г. и 30 юни 2007 г. до 30 юни 2008 г.
Анулирането се извършва чрез прехвърляне на СЕР, с изключение на случаите, когато СЕР са получени от проекти, предвидени в член 11а, параграф 3 от Директива 2003/87/ЕО, от партидата на отпуснатите квоти на страната в партидата на анулираните квоти за периода 2008 г.-2012 г. и чрез прехвърляне на квоти и форсмажорни квоти от сметката на отпуснатите квоти на страната в сметката на оттеглените квоти за периода 2005 г.-2007 г., в съответствие с процеса на оттегляне (2005 г.-2007 г.), описан в приложение IX.
Член 59
Анулиране и оттегляне на отстъпени квоти през периода 2008 г.-2012 г. и следващите периоди
На 30 юни 2009 г. и на 30 юни всяка следваща година администраторът на регистъра анулира отстъпените квоти за периода 2008 г.-2012 г. и всеки следващ петгодишен период, в съответствие с процеса на оттегляне (2005 г.-2007 г.), описан в приложение IX, чрез:
а)
преобразуване на определен брой квоти, издадени през този петгодишен период и налични по партидата на отпуснатите квоти на страната, равен на общия брой на отстъпените квоти съгласно член 52, вписани в таблицата на отстъпените квоти след 1 януари 2008 г. към 30 юни 2009 г. и след 30 юни предходната година към 30 юни следващите години, в ПEЕ чрез премахване на елемента за квота от уникалния код за идентификация на единиците от всяко от тези ПEЕ, съдържащ елементите, описани в приложение VI; и
б)
прехвърляне на определен брой Киото единици от вида, определен от компетентния орган, с изключение на Киото единиците, получени от проекти, предвидени в член 11а, параграф 3 от Директива 2003/87/ЕО, равен на общия брой на отстъпените квоти съгласно членове 52 и 53, вписани в таблицата на отстъпените квоти след 1 януари 2008 г. към 30 юни 2009 г. и след 30 юни предходната година към 30 юни следващите години, от партидата на отпуснатите квоти на страната в партидата на оттеглените квоти за съответния период.
РАЗДЕЛ 7
Анулиране и замяна на квоти
Член 60
Анулиране и замяна на квоти, издадени през периода 2005 г.-2007 г.
На 1 май 2008 г. всички администратори на регистри анулират и, ако получат указания за това от компетентния орган, заменят наличните квоти в регистъра в съответствие с процеса за анулиране и замяна на квотите, описан в приложение IX:
а)
чрез прехвърляне на определен брой квоти, равен на броя на квотите, издадени през периода 2005 г.-2007 г. минус броя на отстъпените квоти съгласно членове 52 и 54 след 30 юни предходната година, от своите партиди на отпуснатите квоти, предвидени в член 11, параграфи 1 и 2, в партидата на анулираните квоти за периода 2005 г.-2007 г.;
б)
при наличие на указания за това от компетентния орган - чрез издаване на определен брой заменящи квоти, определени от компетентния орган, чрез преобразуване на еквивалентен брой ПEЕ, издадени през периода 2008 г.-2012 г., налични по партидата на отпуснатите квоти на страната, в квоти, чрез прибавяне на елемента за квоти в уникалния код за идентификация на единиците на всяко от тези ПEЕ, съдържащ елементите, описани в приложение IX.
в)
чрез прехвърляне на произволни заменящи квоти, посочени в буква б), от партидата на отпуснатите квоти на страната в партидата на отпуснатите квоти на оператор и в личната партида на отпуснатите квоти, указани от компетентния орган, от които са прехвърлени квотите по буква а).
Член 61
Анулиране и замяна на квоти, издадени през периода 2008 г.-2012 г. и следващите периоди
На 1 май 2013 г. и на 1 май първата година от всеки следващ петгодишен период всеки администратор на регистър анулира и заменя квотите, налични в неговия регистър, в съответствие с процеса за анулиране и замяна на квоти, описан в приложение IX, чрез:
а)
прехвърляне на всички квоти, издадени през предходния петгодишен период, от техните партиди на отпуснатите квоти на оператор и личните партиди на отпуснатите квоти в партидата на отпуснатите квоти на страната;
б)
преобразуване на определен брой квоти, равен на броя на издадените квоти през предходния петгодишен период минус броя на отстъпените квоти съгласно член 52 след 30 юни предходната година, в ПEЕ, чрез премахване на елемента за квоти от уникалния код за идентификация на единиците на всяко от тези ПEЕ, съдържащ елементите, описани в приложение VI.
в)
зачисляване на равен брой заменящи квоти чрез преобразуване на ПEЕ, издадени през текущия период, налични по партидата на отпуснатите квоти на страната, в квоти, чрез прибавяне на елемента за квоти в уникалния код за идентификация на единиците.
г)
прехвърляне на определен брой квоти, издадени по буква в) през текущия период, от партидата на отпуснатите квоти на страната във всяка партида на отпуснатите квоти на оператор и всяка лична партида на отпуснатите квоти, от които са прехвърлени квотите по буква а), равен на броя на квотите, прехвърлени от тези партиди по буква а).
РАЗДЕЛ 8
Доброволно анулиране и оттегляне на квоти
Член 62
Доброволно анулиране на квоти и Киото единици
1. Администраторът на регистъра изпълнява всички заявки на титуляри на партиди по член 12, параграф 4 от Директива 2003/87/ЕО за доброволно анулиране на квоти и Киото единици, налични по някоя от техните партиди на отпуснати квоти. Доброволното анулиране на квоти и Киото единици се извършва в съответствие с параграфи 2 и 3.
2. За квотите, издадени през периода 2005 г.-2007 г., администраторът на регистъра прехвърля броя на квотите, указан от титуляра на партидата, от неговата партида в партидата на анулираните квоти през периода 2005 г.-2007 г., в съответствие с процеса за анулиране на квотите (2005 г.-2007 г.), описан в приложение IX.
3. За Киото единиците и квотите, издадени през периода 2008 г.-2012 г. и следващите петгодишни периоди администраторът на регистъра прехвърля броя на Киото единиците или квотите, указан от титуляра на партидата, от неговата партида в съответната партида на анулираните квоти за периода 2008 г.-2012 г. и следващите петгодишни периоди, в съответствие с процеса за анулиране на квотите (2008 г.-2012 г. и след това), описан в приложение IX.
4. Квотите и Киото единиците, налични по партидата на анулираните квоти, не могат да бъдат прехвърлени в друга партида от системата на регистрите, в друга партида на регистъра на механизма за чисто развитие или в регистър на трета страна.
Член 63
Оттегляне на Киото единици
1. При наличие на указание от съответния орган на държавата-членка, администраторът на регистъра прехвърля всякакви количества и видове Киото единици, указани от този орган, които още не са оттеглени съгласно член 59 от партидата на отпуснатите квоти на страната в съответната партида на оттеглените квоти от неговия регистър, в съответствие с процеса за оттегляне на квотите (2008 г.-2012 г. и след това), описан в приложение IX.
2. Оператор или лице не могат да прехвърлят квоти от своите партиди на отпуснатите квоти на оператор/лице в партида на оттеглените квоти.
3. Киото единиците, налични в партида на оттеглените квоти, не могат да се прехвърлят в друга партида от системата на регистрите, в друга партида на регистъра на механизма за чисто развитие или в регистър на трета страна.
ГЛАВА VI
СТАНДАРТИ ЗА СИГУРНОСТ, ПРОВЕРКА НА АВТЕНТИЧНОСТТА И ПРАВА ЗА ДОСТЪП
Член 64
Стандарти за сигурност
1. Всеки регистър отговаря на стандартите за сигурност, описани в приложение XV.
2. Независимият регистър на операциите на Общността отговаря на стандартите за сигурност, описани в приложение XV.
Член 65
Проверка на автентичността
Държавите-членки и Общността използват цифрови сертификати, издадени от Секретариата на РКООНИК или организация, определена от него, за проверка на техните регистри и на Независимия регистър на операциите на Общността спрямо Независимия регистър по РКООНИК.
Въпреки това, от 1 януари 2005 г. до установяването на линията за връзка между Независимия регистър на операциите на Общността и Независимия регистър по РКООНИК, идентичността на всеки регистър и на Независимия регистър на операциите на Общността се проверява с помощта на цифровите сертификати, имената на потребителите и паролите, описани в приложение XV. Сертифицирането на всички цифрови сертификати и раздаването на имената на потребителите и паролите се извършва от Комисията или от организация, определена от нея.
Член 66
Достъп до регистрите
1. Упълномощените представители имат право на достъп само до онези партиди от регистъра, за които имат разрешение за достъп, и могат да отправят искания за започването на процеси, които имат разрешение да започват съгласно член 23. Този достъп и тези искания се извършват чрез защитена област от интернет страницата за съответния регистър.
Администраторът на регистъра издава на всеки упълномощен представител име на потребител и парола за разрешаване ниво на достъп до партидите и процесите, за които той е упълномощен. Администраторите на регистрите могат да прилагат допълнителни изисквания за сигурност по свое усмотрение, ако те са съвместими с разпоредбите на настоящия регламент.
2. Администраторът на регистъра приема, че потребител, който е въвел същото име на потребител и парола, е упълномощеният представител, на когото са дадени това име и парола, до момента, в който упълномощеният представител информира администратора на регистъра, че сигурността на паролата му е нарушена и поиска смяната ѝ, при което администраторът на регистъра издава незабавно нова парола.
3. Администраторът на регистъра има грижата защитената област от интернет страницата на регистъра да бъде достъпна за всички компютри, използващи широко разпространените интернет търсачки. Съобщенията между упълномощените представители и защитената област от интернет страницата на регистъра се кодират в съответствие със стандартите за кодиране от приложение XV.
4. Администраторът на регистъра взема всички необходими мерки, за да предотврати неразрешен достъп до защитената област на регистъра.
Член 67
Прекратяване на достъпа до партидите
1. Централният администратор и всеки администратор на регистър може да отнеме на упълномощен представител паролата за достъп до партиди и процеси, до които той е имал достъп, само ако упълномощеният представител е или администраторът има разумни основания да смята, че:
а)
се е опитал да получи достъп до партиди или процеси, до които не е упълномощен да има достъп;
б)
многократно се е опитал да получи достъп до партида или процес, използвайки различно име на потребител и парола; или
в)
се е опитал или се опитва да накърни сигурността на регистъра или регистрационната система.
2. Ако достъпът до партида на отпуснатите квоти на оператор съгласно параграф 1 или съгласно член 69 бъде прекратен между 28 април и 30 април която и да е година след 2006 г., администраторът на регистъра е длъжен, по искане на титуляра на партидата и след като упълномощеният представител е доказал самоличността си с подкрепящи доказателства, да отстъпи указания от титуляра на партидата брой квоти и да използва указания от титуляра на партидата брой СЕР и EРЕ, в съответствие с процеса за отстъпване на квоти, описан в членове 52 и 53 и приложение IX.
ГЛАВА VII
ДОСТЪПНОСТ И НАДЕЖДНОСТ НА ИНФОРМАЦИЯТА
Член 68
Достъпност и надеждност на регистрите и на Независимия регистър на операциите на Общността
Централният администратор и администраторът на всеки регистър взема всички разумни мерки, за да гарантира:
а)
достъп до регистъра на титулярите на партидите 24 часа в денонощието, 7 дни в седмицата, и поддържане на линията за връзка между регистъра и Независимия регистър на операциите на Общността 24 часа в денонощието, 7 дни в седмицата, осигурявайки в тази връзка резервен хардуер и софтуер, в случай на повреда в действието на оригиналния хардуер и софтуер;
б)
регистърът и Независимият регистър на операциите на Общността реагират незабавно на искания от страна на титулярите на партидите.
Те имат грижата регистърът и Независимият регистър на операциите на Общността да са снабдени с надеждни системи и процедури за защита на всички данни и за незабавно възстановяване на всички данни и операции в случай на авария.
Те имат грижата да сведат до минимум прекъсванията в работата на регистъра и Независимия регистър на операциите на Общността.
Член 69
Прекратяване на достъп
Централният администратор може да прекрати достъпа до Независимия регистър на операциите на Общността, а администраторът на регистъра може да прекрати достъпа до неговия регистър при нарушение в сигурността на Независимия регистър на операциите на Общността или на някой регистър, което застрашава достоверността на Независимия регистър на операциите на Общността или на регистъра, или достоверността на регистрационната система, като архивиращите средства по член 68 са застрашени по същия начин.
Член 70
Нотификация за прекратяване на достъпа
1. В случай на нарушение в сигурността на Независимия регистър на операциите на Общността, което може да доведе до прекратяване на достъпа, централният администратор информира незабавно администраторите на регистрите за възможните рискове за регистрите.
2. В случай на нарушение в сигурността на някой регистър, което може да доведе до прекратяване на достъпа, администраторът на съответния регистър информира незабавно централния администратор, който на свой ред уведомява незабавно администраторите на останалите регистри за възможните рискове за регистрите.
3. Ако администраторът на регистъра узнае, че се налага да прекрати достъпа до партидите или до други операции на регистъра, той изпраща на съответните титуляри и проверители на партидите, на централния администратор и на останалите администратори на регистри разумно приложимо известие за прекратяването.
4. Ако централният администратор узнае, че се налага да прекрати достъпа до операциите на Независимия регистър на операциите на Общността, той изпраща на администраторите на всички регистри разумно приложимо известие за прекратяването.
5. Известията, предвидени в параграфи 3 и 4, включват вероятната продължителност на прекратяване на достъпа и се обявяват ясно в публичната зона на интернет страницата на съответния регистър или в публичната зона на интернет страницата на Независимия регистър на операциите на Общността.
Член 71
Тестова зона на всеки регистър и на Независимия регистър на операциите на Общността
1. Администраторът на всеки регистър създава тестова зона, в която може да се тества всяка нова версия или издание на регистъра в съответствие с процедурите за тестване, описани в приложение XIII, за да се гарантира, че:
а)
всички тестови процедури на нови версии или издания на регистъра се осъществяват, без да се ограничи достъпа на титулярите на партиди до версията или изданието, което в момента има линия за връзка с Независимия регистър на операциите на Общността или Независимия регистър по РКООНИК; и
б)
всички комуникационни връзки между новата версия или издание на регистъра и Независимия регистър на операциите на Общността или Независимия регистър по РКООНИК се установяват и активизират при минимални неудобства за титулярите на партидите.
2. Централният администратор въвежда тестова зона, за да улесни тестовите процедури, предвидени в параграф 1.
3. Администраторите на регистри и централният администратор се грижат хардуерът и софтуерът на тестовата зона да работят по начин, който да е показателен за работата на оригиналния хардуер и софтуер, предвиден в член 68.
Член 72
Управление на промените
1. Централният администратор координира с администраторите на регистрите и със Секретариата на Независимия регистър по РКООНИК подготовката и реализацията на всички изменения към настоящия регламент, водещи до промени във функционалните и технически спецификации на регистрационната система преди тяхното въвеждане.
2. Ако тези изменения налагат въвеждането на нова версия или издание на регистъра, всеки администратор на регистър извършва успешно тестовите процедури, описани в приложение XIII, преди установяването и активизирането на линия за връзка между новата версия или издание на регистъра и Независимия регистър на операциите на Общността или Независимия регистър по РКООНИК.
3. Администраторът на всеки регистър следи непрекъснато за достъпа до, надеждността и ефикасността на своя регистър, за да осигури ниво на функционалност, съответстващо на изискванията на настоящия регламент. Ако, това следене или прекратяване на линията за връзка съгласно член 6, параграф 3 покаже, че е необходима нова версия или издание на регистъра, администраторът на всеки регистър извършва успешно тестовите процедури, описани в приложение XIII, преди установяването и активизирането на линия за връзка между новата версия или издание на този регистър и Независимия регистър на операциите на Общността или Независимия регистър по РКООНИК.
ГЛАВА VIII
ЗАПИСИ И ТАКСИ
Член 73
Записи
1. Централният администратор и администраторът на всеки регистър съхранява записите за всички процеси и титуляри на партиди, описани в приложение III, приложение IV, приложение VIII, приложение IX, приложение X и приложение XI до настъпването на по-късното от двете събития: за срок от 15 години или до решаването на всички въпроси на реализацията, свързани с тях.
2. Записите се съхраняват в съответствие със стандартите зарегистриране на данни, разработени съгласно РКООНИК или Протокола от Киото.
Член 74
Такси
Всички такси, начислени от администратора на регистъра на титулярите на партиди, следва да бъдат разумни и ясно обявени в публичната зона на интернет страницата на съответния регистър. Администраторите на регистри не могат да използват различни такси в зависимост от местоположението на титуляра на партидата в Общността.
Администраторите на регистри нямат право да начисляват такси на титулярите на партиди за операции с квоти съгласно член 49, членове 52-54 и членове 58-63.
ГЛАВА IХ
ЗАКЛЮЧИТЕЛНИ РАЗПОРЕДБИ
Член 75
Влизане в сила
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 2004 година.

Labels: 12
3
15
20